
	Παρουσίαση βιβλίου

Μελβούρνη και Λεμεσός

Δύο Λιμάνια του Νίκου Καββαδία

του Μίμη Σοφοκλέους

στο Σπίτι της Κύπρου

Την Πέμπτη 9 Φεβρουαρίου 2017, παρουσία του Πρέσβη της Κυπριακής Δημοκρατίας κ. Κυριάκου Κενεβέζου και πολλών φίλων Λεμεσιανών, πραγματοποιήθηκε στο Σπίτι της Κύπρου, η παρουσίαση του  βιβλίου του Μίμη Σοφοκλέους, «Μελβούρνη και Λεμεσός. Δύο Λιμάνια του Νίκου Καββαδία» που κυκλοφορεί από τις εκδόσεις Αφή.

Στο βιβλίο αναδεικνύονται, κυρίως, «κάποια συμπληρωματικά θέματα αναφορικά με δύο πραγματικά λιμάνια –Μελβούρνη και Λεμεσός– που έχουν σχέση με τη ναυτική ιδιότητα του Νίκου Καββαδία όπου έφτανε με κάποιο πλοίο ως μαρκονιστής, καθώς και  ένα –την Οικουμενούπολη– το οποίο δημιούργησε με τον πολυπολιτισμικό του εαυτό και την ποιητική του ευφυΐα». 

Τον συγγραφέα καλωσόρισε στο Σπίτι της Κύπρου η Μορφωτικός Σύμβουλος κ. Μαρία Παναγίδου, η οποία προλογίζοντας αναφέρθηκε στη δράση και το έργο του.

Στη συνέχεια η κ. Παναγίδου διάβασε τον χαιρετισμό που απέστειλε ο Δήμαρχος Λεμεσού, κ. Νίκος Νικολαΐδης ο οποίος ανέφερε ότι «το βιβλίο εμπλουτίζει τις γνώσεις του αναγνώστη για πολλές πτυχές της ζωής και του έργου του Καββαδία τόσο στη Μελβούρνη επί του πλοίου «Κερύνεια», με τόσο έντονη και εμφανή την αναφορά στην Κύπρο, όσο και στη Λεμεσό».
Ο Καθηγητής Κοινωνικής και Πολιτικής Φιλοσοφίας Πανεπιστημίου Ιωαννίνων, κ. Παναγιώτης Νούτσος, μίλησε για το ποιητικό έργο του Νίκου Καββαδία ενώ παρουσιάζοντας το βιβλίο επεσήμανε ότι ο Μίμης Σοφοκλέους μέσα από τη μελέτη του αναδεικνύει  «τη γενική θεώρηση του Καββαδία ως ποιητή, την εργογραφία του, το πλαίσιο μέσα στο οποίο έγραφε ταξιδεύοντας, το βιωματικό πλαίσιο του ποιητή». 
«Απόψε, ο Μίμης Σοφοκλέους, κατόρθωσε την επανασύνδεση, μετά από 42 χρόνια από τον θάνατο του Νίκου Καββαδία, του μεγάλου ποιητή, με τη Λεμεσό» είπε ο Αρχιτέκτων  κ. Τάσος Ανδρέου ο οποίος φιλοτέχνησε το εξώφυλλο του βιβλίου και στη συνέχεια αναφέρθηκε στο ιστορικό γίγνεσθαι της Λεμεσού και ιδιαίτερα στα κτίρια που δεσπόζουν την πόλη.

Παίρνοντας τον λόγο ο ίδιος ο συγγραφέας, μίλησε για την πορεία της έρευνάς του, τον τρόπο που ο Νίκος Καββαδίας χειριζόταν τις λέξεις, προσδίδοντάς τους οικουμενική αξία και σημείωσε ότι «ο ποιητής μπόρεσε να δώσει υποθετικές εμπειρίες και να μετατρέψει τις εμπειρίες των άλλων σε δικές του». 

Ποιήματα διάβασαν οι ηθοποιοί-θεατρολόγοι από την ομάδα Replica Ανδρέας Αριστοτέλους και Αγάπη Καλογιάννη και ο ποιητής-σκηνοθέτης Πάνος Κυπαρίσσης. Ο ραδιοτηλεγραφητής (συνταξιούχος) κ. Ευάγγελος Αβραμίδης μετέδωσε ποιήματα του Καββαδία στον μορσικό κώδικα-ήχο.

